KYK: SA speler vra Macron om burgerskap | Netwerk24
18 Junie 2019 06:17
Daar was 'n unieke versoek deur een van die spelers in Saterdag se Top14-eindstryd tussen Toulouse en Clermont in Parys.
Rugby365 berig die voorval het plaasgevind kort voor die afskop toe die spelers aan pres. Emmanuel Macron van Frankryk voorgestel is.
Macron is voorgekeer deur Toulouse se Suid-Afrikaanse voorry Maks van Dyk met die versoek: "Kan ek asseblief Franse burgerskap kry?"
Macron het met 'n glimlag geantwoord: "Wel, kom ons begin die proses."
Dit was 'n ligte oomblik, maar dit het nie een van Van Dyk se spanmaats gekeer om 'n foto op sosiale media te deel van die Suid-Afrikaner wat 'n belangrike dokument vashou nie.
Sommige aanhangers het Romain Ntamack se draakstekery as die ware Jakob beskou, maar Van Dyk het later bevestig die foto wat sy spanmaat op Twitter gedeel het, was 'n grappie.
"Dit is net 'n grappie, maar ek hoop regtig om binnekort 'n Franse burger te wees," sê Van Dyk.
C'est juste un blague mais j'espère vraiment être français bientôt ???? https://t.co/cOwtrdqWmT
Van Dyk, wat in Johannesburg gebore is, het vir die Cheetahs, Griekwas en Leinster uitgedraf voordat hy in 2016 die skuif na Toulouse gemaak het.